OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Uredbom Vijeća (EU) 2015/104 utvrđene su ribolovne mogućnosti za 2015. za određene riblje stokove i skupine ribljih stokova koje se primjenjuju u vodama Unije te za plovila Unije u određenim vodama izvan Unije. Te se ribolovne mogućnosti obično mijenjaju nekoliko puta tijekom razdoblja u kojem su na snazi. Predloženim izmjenama Uredba (EU) 2015/104 izmijenila bi se kako je opisano u nastavku.

Dana 19. siječnja 2015. Vijeće je donijelo Uredbu (EU) 2015/104 o utvrđivanju ribolovnih mogućnosti za 2015. za određene riblje stokove i skupine ribljih stokova koje se primjenjuju u vodama Unije te za plovila Unije u određenim vodama izvan Unije. Uredbom je za papalinu i pripadajući usputni ulov u vodama Unije u zoni ICES-a II.a i na potpodručju ICES-a IV. predviđen ukupni dopušteni ulov (TAC) od 227 000 tona za 2015., što je utemeljeno na znanstvenim savjetima Međunarodnog vijeća za istraživanje mora (ICES) koji su bili dostupni u trenutku utvrđivanja ribolovnih mogućnosti.

ICES je 30. lipnja 2015. izdao savjet za papalinu u Sjevernom moru za razdoblje od srpnja 2015. do lipnja 2016. kojim se u tom razdoblju dopušta ukupni željeni ulov do 506 000 tona. Pozitivan savjet uglavnom se temelji na rekordno visokoj obnovi stoka te novim procjenama smrtnosti i ažuriranim podacima za model.

Budući da se u Europskoj uniji ribolovne mogućnosti određuju na godišnjoj osnovi, ribolovne mogućnosti za 2015. trebalo bi izmijeniti kako bi se omogućilo djelomično povećanje ukupno dopuštenog ulova za papalinu. To djelomično povećanje ribolovnih mogućnosti za 2015. uzet će se u obzir u prijedlogu ribolovnih mogućnosti za 2016.

Prema najnovijim znanstvenim savjetima ICES-a u zoni ICES-a III.a haringa je unutar sigurnih bioloških granica kako su definirane u članku 4. stavku 18. Uredbe (EU) 1380/2013 te za potrebe članka 15. stavka 8. te Uredbe.

Referentne vrijednosti za stok haringe u zonama VII.a južno od 52° 30’ S i VII.g, h, j, k (Irsko more, Keltsko more i vode jugozapadno od Irske) određene su u 2015. i model ocjene se izmijenio. Referentna vrijednost utjecala je na sliku stoka te se prema savjetima TAC u 2016. može znatno povećati. Budući da je riječ o jesenskom ribolovu, za ribolovnu je industriju korisno, a za stok nije štetno u ograničenoj mjeri povećati ribolovne mogućnosti već u 2015. To djelomično povećanje ribolovnih mogućnosti za 2015. uzet će se u obzir u prijedlogu ribolovnih mogućnosti za 2016.

TAC za norvešku ugoticu u zoni ICES-a III.a i vodama Unije u zoni II.a i potpodručju IV. trenutačno se primjenjuje od 1. siječnja do 31. listopada 2015. Budući da će savjeti ICES-a biti objavljeni tek u posljednjem tromjesečju 2015., razdoblje primjene tog TAC-a trebalo bi produžiti do kraja 2015. kako bi se izbjeglo to da u razdoblju od 1. studenoga do 31. prosinca 2015. taj stok nije obuhvaćen nijednim TAC-om.

Kao rezultat savjetovanja s Norveškom, za škarpinu u vodama Norveške u zonama I. i II. sada se može utvrditi ukupni dopušteni ulov od 1 500 tona. Taj je dogovor uvršten u prijedlog Komisije kojim se utvrđuje kvota EU-a i kvote predmetnih država članica.

•Dosljednost s postojećim odredbama politike u tom području politike

Prijedlog je dosljedan sa zajedničkom ribarstvenom politikom kako je utvrđena u Uredbi (EU) br. 1380/2013.

•Dosljednost s drugim politikama Unije

Prijedlog je dosljedan s drugim politikama Unije.

2.PRAVNA OSNOVA, SUPSIDIJARNOST I PROPORCIONALNOST

•Pravna osnova

Prijedlog se temelji na članku 43. stavku 3. Ugovora.

•Supsidijarnost (za neisključivu nadležnost)